Simge (pjevačica)
<s>Simge Sağın (8. avgust 1981) turska je pjevačica, tekstopisac i kompozitor.</s><s>Od početka 2010. godine počela je stvarati turske pop pjesme, a izdavanjem singla "Miş miş" 2015. godine postala je jedan od najslušanijih turskih umjetnika; ova pjesma ima preko 200 miliona pregleda na YouTube-u, a slijede je dvije pjesme koje imaju više od 100 miliona pregleda svaka – "Üzülmedin mi?" iz 2017. i "Öpücem" iz 2018.</s>

<s>Rođena u istanbulskom distriktu Šišli, Simge je odlučila da započne muzičku karijeru i uz očevu podršku upisala se na Turski muzički državni konzervatorijum na ITU-u kako bi stekla muzičko obrazovanje.</s><s>Nakon diplomiranja bila je prateći vokal mnogih pop pjevača – prije nego što je izdala svoj prvi EP Yeni çıktı (2011) u saradnji sa muzičarom Erdemom Kınayem.</s><s>Njen debi-album nije joj donio uspjeh koji je priželjkivala, a značajnu pažnju privukla je četiri godine kasnije singlom "Miş miş" koji je četiri sedmice bio hit broj jedan na čartu 'Türkçe Top 20'.</s><s>Nakon izlaska pjesama "Yankı" i "Ben bazen", njeno ime nastavilo se pojavljivati ​​među prva tri na muzičkim ljestvicama, a pjesma "Öpücem" postala je hit broj jedan u Turskoj.</s><s>Prvi studijski album, Ben bazen, objavila je 2018. godine i od muzičkih kritičara dobila pohvale za muzičku raznolikost.</s>

<s>Simge, na koju je uticala Sezen Aksu, uglavnom ima pjesme koje se mogu opisati kao dens-pop.</s><s>Od 2015. godine njene pjesme se često puštaju u turskim radijskim i televizijskim programima, a 2018. postala je drugi najslušaniji ženski umjetnik u zemlji.</s><s>Dobila je tri nagrade Zlatni leptir i dvije muzičke nagrade radija Boğaziçi – između ostalih mnogobrojnih osvojenih nagrada i nominacija.</s>

<s>Biografija</s>

<s>1981–2010: djetinjstvo i počeci
Rođena je 8. avgusta 1981. u Šišliju, Istanbul, kao drugo dijete svojih roditelja (ima mlađeg brata i sestru).</s><s>Njena majka je albanskog porijekla.</s><s>Otac joj je takođe muzičar iz Amasje.</s><s>Sa 12 godina počela je svirati gitaru i komponovati.</s><s>Simge nije bila akademski uspješna u srednjoj školi; prema vlastitim riječima, bila je "odvratna, loša i prepisivač", ali joj je književnost išla dobro.</s><s>Studije muzike je pohađala na Turskom muzičkom državnom konzervatorijumu Istanbulskog tehničkog univerziteta (ITU).</s><s>Studirala je tursku klasičnu muziku i dobila priliku da sarađuje sa mnogim muzičarima poput Alaaddina Yavaşçe i Sadahaddina İçlija.</s>

<s>Prvo profesionalno iskustvo stekla je u orkestru Zeynep Dizdar.</s><s>Kasnije je bila prateći vokal mnogih muzičara, uključujući Gülşen, Yaşara i Serdara Ortaça.</s><s>Zatim je počela samostalno nastupati na nekoliko mjesta.</s><s>S Kıraçom je napravila duet za TV seriju Annem, koja je imala premijeru 2007. godine.</s><s>Pjesma "Annem (Mommy)" bila je među 20 najslušanijih pjesama na digitalnim platformama u 2010. godini.</s><s>Takođe se pojavila u mnogim pripisivanjima zasluga za saundtrekove TV serija, poput Son Bahar (2008).</s><s>Kasnije se našla kao prateći vokal na raznim albumima, uključujući Zirve Demet Akalın (2010) i Ama bir farkla Gülşen (2007).</s><s>Dok je radila za Serdara Ortaça, Simge je upoznala Erdema Kınaya koji je citiran da je rekao da će joj pomoći da izda vlastiti album.</s>

<s>2011–2015: Yeni çıktı i Miş miş
Nakon što je godinu dana radila s Erdemom Kınayem, Kaya Müzik je u martu 2011. izdao prvi Simgin EP – Yeni çıktı.</s><s>Vodeći singl albuma, "Ödeme vakti", objavljen je u isto vrijeme sa pratećim spotom, nakon čega je uslijedio drugi spot – za pjesmu "Başı dertte".</s><s>Kako bi promovisala svoj rad, Simge se pojavila u programima kao što je Beyaz Show, Disko Kralı i Hakan Bey.</s><s>U martu 2012. godine osvojila je nagradu za najboljeg novopridošlog umjetnika na 2. dodjeli nagrade Pal FM.</s><s>Yeni çıktı joj nije donio uspjeh koji je priželjkivala, a kasnije je u svojoj karijeri opisala taj neuspjeh rekavši u izjavi da je razlog nepopularnosti "nepogodan publicitet".</s><s>Naim Dilmener iz Hürriyet-a opisao je Simgin debi u svom članku, rekavši da se "Kaya [produkcija] nije trudila predstaviti mladu pjevačicu, a ta tinejdžerska pjevačica dobrog glasa nije mogla učiniti da joj se glas čuje onoliko koliko je trebala".</s>

<s>Nakon što je debitirala, Simge je nastavila samostalno nastupati, a 2013. potpisala je sezonske ugovore da sedmično nastupa u Eskišehiru i Izmiru.</s><s>Da bi nastavila svoj rad, potpisala je novi ugovor sa muzičkom kompanijom Doğan i izdala singl "Bip bip" u septembru 2014.</s><s>Numera "Bip bip" postigla je više uspjeha od pjesama koje je objavila prije tri godine i učinila je poznatom na muzičkom tržištu, a prema Simginim riječima vratila je "zaboravljenu pjevačicu" u život.</s><s>Za spot pjesme, koji je režirao Nihat Odabaşı, Simge je potrošila značajnu sumu novca zaduživši se.</s>

<s>Nastavila je karijeru objavljivanjem kavera pjesme "Dans mon quartier" Riffa Cohena, koja je prilagođena za turski jezik pod naslovom "Miş miş" i objavljena u junu 2015.</s><s>Pjesma je bila četiri sedmice na vrhu čarta 'Türkçe Top 20', što je učinilo Simge široko poznatom u zemlji – omogućivši joj da održi čak 200 koncerata do kraja godine.</s><s>Prema Telifmetreu, singl je bila najčešće puštana pjesma na radiju i televiziji u drugoj polovini godine.</s><s>Singl je izabran za "Najbolju pjesmu" na mnogim ceremonijama dodjela nagrada, uključujući nagradu Zlatni objektiv čiju je dodjelu organizovalo Udruženje novinara magazina; sama Simge proglašena je za "Najbolju novopridošlu solistkinju" na brojnim dodjelama nagrada, uključujući 42. dodjelu nagrade Zlatni leptir.</s><s>Muzička kompanija Doğan takođe je dodijelila "Miş miş" zlatnu plaketu kao izbor jedne od "najslušanijih pjesama na digitalnim platformama u 2015".</s>

<s>2016–danas: "Yankı" i Ben bazen
Nakon izlaska "Miş miş", Simge je karijeru nastavila singlovima naredne dvije godine.</s><s>U januaru 2016. objavila je svoj drugi singl – "Yankı", koji se popeo do 2. mjesta na službenim ljestvicama i koji su kritičari pohvalili.</s><s>Prema Telifmetreu, "Yankı" je bila najprisutnija pjesma na radiju i televiziji od januara do septembra 2016.</s><s>Na dodjeli nagrade Zvijezde godine u organizaciji Tehničkog univerziteta Yıldız, singlu je dodijeljena nagrada za najomiljeniju pjesmu.</s><s>Spot je postao deveti najgledaniji turski uradak na YouTube-u u Turskoj 2016. godine.</s><s>U januaru 2016. takođe je gostovala u filmu Her şey aşktan.</s><s>U maju je nastupila u Areni Vodafone tokom iventa koji je organizovan u čast Bešiktaševog prvenstva u Super ligi.</s><s>Dva mjeseca kasnije objavila je uradak "Kamera", kaver bolivudske pjesme "Badtameez dil" iz filma Yeh jawaani hai deewani (2013).</s><s>Spot je zasnovan je na temi putovanja kroz vrijeme i koštao je 200.000 lira.</s><s>Nominovan je za "Najbolji videoklip" na 43. dodjeli nagrade Zlatni leptir i 14. dodjeli muzičke nagrade radija Boğaziçi, od kojih je drugu osvojio.</s><s>Iako "Kamera" nije osvojila nijednu nagradu na 43. dodjeli Zlatnog leptira, sama Simge dobila je nagradu 'Sjajna zvijezda'.</s><s>Iste godine pojavila se u brojnim reklamama za Deichmann.</s>

<s>U januaru 2017. objavila je singl "Prens & prenses".</s><s>Nekoliko mjeseci kasnije, u intervjuu je govorila o osobi iz spota, spominjući je kao "svoju curicu", što je rezultovalo izvještavanjima tabloida o njenom skrivenom djetetu.</s><s>Nakon objavljivanja ovakvih vijesti, bila je prisiljena dati izjavu; rekla je da se pri korištenju fraze "curica" zapravo pozivala na sebe.</s><s>Podnijela je tužbu protiv Cema Aydınlıja koji je tvrdio da Simge ima dijete koje krije od javnosti, ali je pristala povući žalbu u zamjenu za Aydınlıjev pristanak da donira četvera električna invalidska kolica Fondaciji za autizam Tohum.</s><s>Nakon Aydınlıjevog odbijanja da prihvati nagodbu, slučaj protiv njega ostao je otvoren i u avgustu 2019. zatražen je zatvor u trajanju do 4,5 godine.</s><s>Na kraju godine objavila je pjesmu "Üzülmedin mi?" (dosl.</s><s>'Zar nisi uznemiren?') kao vodeći singl za prvi studijski album.</s><s>Pjesma je zauzela prvo mjesto na čartu 'Türkçe Top 20' u prvoj sedmici objavljivanja i osvojila nagradu "Najbolja pjesma" na 15. dodjeli muzičke nagrade radija Boğaziçi.</s>

<s>U junu 2018. objavljen je njen prvi studijski album, Ben bazen.</s><s>Pjesma "Üzülmedin mi?" s albuma objavljena je kao promotivni singl još u decembru 2017. godine, a spot je snimljen kao završni nastavak priče prikazane u spotovima za "Prens & prenses" i "Yankı".</s><s>Tokom procesa pripreme albuma, koji je trajao četiri godine, Simge je sarađivala s imenima poput Alpera Narmana, Ersaya Ünera, Onurra i Sezen Aksu.</s><s>Muzički kritičari pohvalili su muzičku raznolikost albuma i istakli da je ovaj uspjeh nastao zahvaljujući uspješnom timskom radu.</s><s>Pjesma koja daje albumu ime, zauzela je treće mjesto u Turskoj, a za istu je izašao i spot tri dana nakon objavljivanja albuma.</s><s>Kasnije je objavljen još jedan spot za pjesmu "Öpücem", na kraju zauzevši prvo mjesto na službenoj muzičkoj ljestvici Turske.</s><s>Prema Telifmetreu, Simge je bila druga ženska umjetnica s najviše emitovanih radova na radiju i televiziji u 2018. godini.</s><s>Iste godine dobila je nominaciju za nagradu za najbolju žensku umjetnicu zabavne muzike na dodjeli nagrade Zlatni leptir.</s><s>Četvrti spot Ben bazena, "Aşkın olayım" (Onurr), objavljen je u februaru 2019, nakon čega je uslijedio izlazak spota za "Yalnız başına" – u oktobru 2019.</s><s>Godine 2019.</s><s>Simge je bila jedan od umjetnika koji su bili predstavljeni na albumu Ozana Doğulua 130 Bpm Kreşendo; izvela je pjesmu "Ne zamandır", koju je napisao i komponovao Ersay Üner.</s><s>Spot za ovu pjesmu objavljen je kasnije u februaru 2019.</s><s>Mayk Şişman iz Milliyet-a vjerovao je da pjesma ima "[...] ukus Gülşeninih pjesama.</s><s>Dobra, kul, ali i moderna.".</s><s>U avgustu 2019. muzička kompanija Doğan objavila je Simgin singl "As bayrakları".</s><s>Pjesma koju je napisao Onurr a komponovali Onnur i sama Simge, objavljena je zajedno sa spotom u režiji Seçkina Süngüça.</s><s>U oktobru 2019. objavljen je još jedan spot pjesme sa Ben bazena.</s><s>Spot za pjesmu "Yalnız başına" snimljen je u Njujorku.</s><s>Četiri završna spota za pjesme ovog albuma – "Pes etme", "Ram ta tam", "İster i̇nan i̇ster i̇nanma" i "Gülümseyişinle uyandım" – objavljena su skupa, 25. februara 2020. godine.</s><s>Svi su u pozadini imali monohromatske boje, a režirao ih je Seçkin Süngüç.</s>

<s>Umješnost</s>

<s>Simge je sopran.</s><s>U intervjuu iz 2011, razgovarala je o svom muzičkom stilu, rekavši da je pokušala da koristi "malo turske muzike pomiješane sa modernim elementima u [svojim] pjesmama.</s><s>Dakle, pjesme su i zapadnjačke i istočnjačke.".</s><s>Kao izvor inspiracije imenovala je Sezen Aksu.</s><s>Mayk Şişman iz Milliyet-a takođe je prokomentirao muzički stil umjetnice, rekavši: "Fanovi Simge koji preferiraju zapadnjački stil, ali takođe koriste istočnjačke elemente u svojoj muzici, automatski se vole i prihvataju te uspijevaju privući pažnju svih."</s>

<s>Diskografija
 2018: Ben bazen</s>

<s>EP
 2011: Yeni çıktı</s>

<s>Singlovi
/pozicija na čartu 'Türkçe Top 20'/
 2014: "Bip bip" /—/
 2015: "Miş miş" /1/
 2016: "Yankı" /2/, "Kamera" /—/
 2017: "Prens & prenses" /—/, "Üzülmedin mi?" (na albumu Ben bazen) /4/; "Adem olan anlar" (ft What Da Funk, na albumu WDF1)
 2018: "Ben bazen" (na albumu Ben bazen) /3/, "Öpücem" (na albumu Ben bazen) /1/; "Zaten aşığım" (na albumu Yıldız tilbe'nin yıldızlı şarkıları)
 2019: "As bayrakları" /6/; "Ne zamandır" (ft Ozan Doğulu, na albumu 130 BPM Kreşendo)
 2020: "Bi gideni mi var" (ft Sinan Akçıl, na albumu Piyanist)
 2021: "Sevmek yüzünden"</s>

<s>Spotovi
 2012: "Ödeme Vakti", "Başı Dertte"
 2014: "Bip Bip (Bayraşa Mix)"
 2015: "Miş Miş"
 2016: "Yanki", "Kamera"
 2017: "Prens & Prenses", "Üzülmedin mi?"
 2018: "Ben Bazen", "Öpücem"
 2019: "Aşkın Olayım", "Ne Zamandır", "As Bayrakları", "Yalnız Başına", "Göremedim Bi de Sen Bak"
 2021: "Sevmek Yüzünden"</s>

<s>Filmografija
 Her şey aşktan (2016)
Ask kametani cocuk! (2021)</s>

<s>Priznanja</s>

<s>Vidi takođe
Aynur Aydın
Ece Seçkin
Hande Yener</s>

<s>Reference</s>

<s>Vanjski linkovi</s>

<s>Zvanični veb-sajt (arhiva)</s>

<s>Biografije, Istanbul
Turske pjevačice
Pop-pjevači
Tekstopisci
Kompozitori
Kantautori
Albanski umjetnici</s>

